
Predkladacia správa


[bookmark: _GoBack]Ministerstvo životného prostredia Slovenskej republiky predkladá na medzirezortné pripomienkové konanie návrh vyhlášky Ministerstva životného prostredia Slovenskej republiky, ktorou sa mení a dopĺňa vyhláška Ministerstva životného prostredia Slovenskej republiky č. 365/2015 Z. z., ktorou sa ustanovuje Katalóg odpadov v znení vyhlášky č. 320/2017 Z. z. (ďalej len „návrh vyhlášky“).
Predložený návrh vyhlášky zabezpečuje úplnú transpozíciu delegovaného rozhodnutia Komisie (EÚ) 2025/934 z 5. marca 2025, ktorým sa mení rozhodnutie 2000/532/ES, pokiaľ ide o aktualizáciu zoznamu odpadov v súvislosti s odpadom z batérií (Ú. v. EÚ L, 2025/934, 20.5.2025), a korigenda k delegovanému rozhodnutiu Komisie (EÚ) 2025/90657 z 5. marca 2025, ktorým sa mení rozhodnutie 2000/532/ES, pokiaľ ide o aktualizáciu zoznamu odpadov v súvislosti s odpadom z batérií. 
Návrh vyhlášky reaguje na nové chemické zloženie batérií, najmä pokiaľ ide o lítiové, sodíkové a niklové batérie, a na vývoj výrobných a recyklačných procesov pri batériách. Nariadením (EÚ) 2023/1542 o batériách a odpadových batériách, ktorým sa mení smernica 2008/98/ES a nariadenie (EÚ) 2019/1020 a zrušuje smernica 2006/66/ES sa okrem toho zavádza nová a upravená terminológia uplatniteľná na odpad z batérií (t. j. odpad z výroby batérií, odpadové batérie a ich časti), ktorá by sa preto tiež mala zohľadniť v zozname odpadov. Preto je potrebné aktualizovať zoznam odpadov stanovený v rozhodnutí 2000/532/ES s cieľom zohľadniť nové chemické zloženie batérií, nakladanie s odpadom z batérií a vyvíjajúci sa trh s batériami a zlepšiť identifikáciu a klasifikáciu príslušných tokov odpadu, ako aj podporiť lepšie triedenie, recykláciu a nahlasovanie odpadu z batérií.
Zároveň sa upravujú katalógové čísla odpadov končiace na dvojčíslie „99“, ku ktorým sa v súlade s Európskym katalógom odpadov priraďuje kategória odpadu ostatný odpad. 
Predkladaný návrh vyhlášky nemá vplyv na rozpočet verejnej správy, na manželstvo, rodičovstvo a rodinu, na podnikateľské prostredie, nemá sociálne vplyvy, vplyvy na životné prostredie, na informatizáciu a ani vplyvy na služby verejnej správy pre občana.
Návrh vyhlášky je v súlade s Európskou chartou miestnej samosprávy. 
Navrhuje sa účinnosť návrhu vyhlášky od 9. decembra 2026.
